Микеланджело Буонароти
Художникът добър не е родил идея…

Превод от италиански: Драгомир Петров, 1966

chitanka.info

Художникът добър не е родил идея,

която някой мрамор под повърхността

си да не крие. Ала само мисълта,

ръката му повела, знае път до нея.

Кажи, жена, как може образът, изтръгнат

от твърд планински камък с острия резец,

да надживее собствения си творец,

когото вековете в пепел ще превърнат?

Изящното изкуство овладява всеки,

ако със тайната му Бог го е създал,

ако в упорството остане дълголетен.

И ако зрящ за тайнствените му пътеки

родил съм се в света, от гняв разкъсван цял,

вий огъня, че му принадлежа, винете.

Стихотворението е публикувано в романа на Ървинг Стоун „Страдание и възторг“, изд. Народна култура, 1966 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.